Nóg een vas vir Centurion-aanvalRuan van Heerden (Foto: Facebook) Die Gautengse polisie het Dinsdag ’n derde verdagte in hegtenis geneem in verband met die aanval op ŉ egpaar van Centurion. Brig. Mathapelo Peters, polisiewoordvoerder, sê ’n 20-jarige man is vanoggend by sy werkplek in die The Grove Mall in die ooste van Pretoria in hegtenis geneem vir sy beweerde betrokkenheid in die aanval op Barnie en Magda van Heerden. Maroela Media het vroeër berig die egpaar, onderskeidelik 54 en 49 jaar oud, is Vrydag in die vroeë oggendure in hul huis in Pierre van Ryneveld oorval en met ’n skerp voorwerp aangerand. Die egpaar se seun, Ruan van Heerden (18), het reeds Maandag in die Pretoriase landdroshof verskyn in verband met die aanval op sy ouers. Hy staan tereg op aanklagte van poging tot moord, roof met verswarende omstandighede en motordiefstal. Ruan is ure ná die voorval in Aliwal-Noord in die Oos-Kaap in hegtenis geneem waarna ’n 17-jarige meisie Maandagaand in Waterkloof, Pretoria, in hegtenis geneem is. Sy sou na verwagting vanoggend in ’n hof verskyn. ŉ Voorlopige ondersoek dui daarop dat Ruan en die meisie na bewering die egpaar oorval en aangerand het. Die twee verdagtes het daarna glo in Barnie se voertuig op die vlug geslaan. Dié voertuig is ure later verlate naby Tembisa opgespoor. Dit is nog onbekend hoe die meisie asook die derde verdagte aan Ruan of sy ouers verwant is.